9. การควบคุมภายใน

บริษัทได้ให้ความสำคัญในเรื่องการบริหารความเสี่ยงและระบบการควบคุมภายในที่ดี
ซึ่งจะทำให้ระบบการทำงานของบริษัทมีความถูกต้อง โปร่งใส
ตรวจสอบได้และสามารถลดหรือป้องกันความเสียหายที่อาจเกิดขึ้นรวมทั้งมีการพัฒนาระบบการควบคุมภายในให้มีประสิทธิภาพและประสิทธิผลอย่างต่อเนื่อง
โดยมีผู้ตรวจสอบภายใน
จากหน่วยงานภายนอกบริษัททำหน้าที่ตรวจสอบและสอบทานระบบงานรวมทั้งประเมินประสิทธิภาพของการปฏิบัติงานในหน่วยงานต่างๆ
เพื่อให้มั่นใจว่าบริษัทมีระบบการควบคุมภายในที่เพียงพอและเหมาะสม
สามารถป้องกันการใช้ทรัพย์สินของบริษัทและบริษัทย่อย สรุปการควบคุมภายในของบริษัทในด้านต่างๆ
ดังนี้

1. องค์กรและสภาพแวดล้อม

บริษัทกำหนดเป้าหมายการดำเนินธุรกิจและการปฏิบัติงานที่ชัดเจน สามารถวัดผลได้
มีการทบทวนเป้าหมายและเปรียบเทียบผลการดำเนินงานจริงกับเป้าหมายนั้นทุกระยะ
มีการจัดทำผังองค์กรแบ่งแยกหน้าที่ตามสายงาน และกำหนดเกี่ยวกับเรื่องจรรยาบรรณ
นโยบายในเรื่องการกำกับดูแลกิจการ การขัดแย้งเกี่ยวกับผลประโยชน์
รวมทั้งจัดทำอำนาจดำเนินการเป็นลายลักษณ์อักษร
รวมทั้งคู่มือการปฏิบัติงานหลักที่สำคัญมีการทบทวนเพิ่มเติมให้สอดคล้องกับมาตรฐานใหม่อยู่เสมอ

2. การบริหารความเสี่ยง

บริษัทประเมินความเสี่ยงทั้งจากภายในและภายนอกองค์กร
ที่จะมีผลกระทบต่อการดำเนินธุรกิจของบริษัท
โดยวิเคราะห์และจัดระดับความเสี่ยงที่สำคัญตามผลกระทบและโอกาสที่จะเกิดขึ้นในแต่ละกระบวนการทางธุรกิจเพื่อกำหนดแผนงานการบริหารความเสี่ยง
รวมทั้งให้มีการติดตามเหตุการณ์หรือปัจจัยความเสี่ยงอย่างสม่ำเสมอ

3. การควบคุมการปฏิบัติงานของฝ่ายบริหาร

บริษัทได้กำหนดนโยบายที่สำคัญในการดำเนินธุรกิจ
เพื่อใช้เป็นแนวทางในการดำเนินงานของบริษัทให้เป็นไปอย่างมีระบบและมีประสิทธิภาพสามารถบรรลุวัตถุประสงค์และเป้าหมายที่ตั้งไว้
มีการจัดทำคู่มืออำนาจดำเนินการ
เพื่อกำหนดขอบเขตอำนาจหน้าที่และวงเงินอำนาจอนุมัติของฝ่ายบริหารในแต่ละระดับอย่างชัดเจนและเป็นลายลักษณ์อักษร
และจัดโครงสร้างการทำงานโดยให้มีการแบ่งแยกหน้าที่การอนุมัติ การบันทึกรายการบัญชี
และการดูแลจัดเก็บทรัพย์สินออกจากกัน
รวมทั้งติดตามให้มีการปฏิบัติที่สอดคล้องกับกฎหมายและกฎระเบียบที่มีผลบังคับใช้อย่างเคร่งครัด

ด้านการดูแลการดำเนินงานของบริษัทย่อย บริษัทได้กำหนดนโยบาย
พิจารณาแผนงานงบประมาณประจำปี และติดตามดูแลการดำเนินงานของบริษัทย่อยอย่างสม่ำเสมอ
บริษัทได้แจ้งให้ผู้บริหารทุกระดับทราบและปฏิบัติตามกฎหมายต่างๆที่เกี่ยวข้องกับการดำเนินธุรกิจ

4. ระบบสารสนเทศและการสื่อสารข้อมูล

บริษัทจัดให้มีระบบข้อมูลสารสนเทศที่สำคัญได้แก่การจัดหาข้อมูลทั้งจากภายในและภายนอกอย่างครบถ้วน
ถูกต้อง ทันเวลา
เพื่อสนับสนุนการปฏิบัติงานให้บรรลุวัตถุประสงค์และมีการจัดทำรายงานข้อมูลของหน่วยงานต่างๆเสนอผู้บริหารเพื่อใช้ประกอบการตัดสินใจ
รวมทั้งรายงานทางบัญชีและการเงิน

บริษัทจัดให้มี ช่องทางการสื่อสารที่มีความเหมาะสม เพื่อสื่อสารหน้าที่และความรับผิดชอบ
รวมทั้งเรื่องต่างๆให้พนักงานรับทราบ
มีการสื่อสารระหว่างหน่วยงานภายในบริษัทและกับบุคคลภายนอก

5. ระบบการติดตาม

บริษัทติดตามดูแลการดำเนินงานอย่างสม่ำเสมอ
โดยเปรียบเทียบผลงานจริงกับประมาณการที่กำหนดไว้
ในกรณีที่ผลการดำเนินงานจริงมีความแตกต่างจากประมาณการก็จะให้แต่ละหน่วยงานวิเคราะห์หาสาเหตุที่ทำให้เกิดผลแตกต่างเพื่อกำหนดแนวทางปรับปรุงการดำเนินงานให้มีประสิทธิภาพยิ่งขึ้น
พร้อมทั้งกำหนดระยะเวลาการติดตามผลไว้โดยชัดเจน มีการเปิดเผยข้อมูลอย่างเพียงพอ ครบถ้วน
ถูกต้อง
มีการเปิดเผยรายการที่เกี่ยวโยงหรือรายการที่มีความขัดแย้งทางผลประโยชน์อย่างโปร่งใสและสามารถตรวจสอบได้

บริษัทฯมีโครงสร้างการควบคุมภายในครบองค์ประกอบ 5 ข้อ ตามมาตรฐานการควบคุมภายใน
ถือได้ว่ามีการควบคุมที่มีประสิทธิผล เพียงพอ เหมาะสม

ผู้ตรวจสอบภายในได้สรุปผลการประเมินระบบการควบคุมของบริษัทและบริษัทย่อยว่ามีระบบการควบคุมภายในที่เพียงพอ
ไม่พบประเด็นปัญหาหรือข้อบกพร่องที่เป็นสาระสำคัญที่มีผลกระทบต่อการดำเนินงานของบริษัท